《霓裳中序第一 为歌姬楚云作》
清代·陈世祥

嫦娥怯清影。暂别蓬山下尘境。来作春风管领。尽玉艳香柔，柳慵花暝。

当筵自逞。问阿谁儿女能并。除非是，飞琼瑶阙，唱步虚幽冷。

夜永。落花无定。更纤月流云都凝。画堂双烛相映。

有万颗真珠，飞光圆莹。怎娇花情性。早占了、歌场曲圣。

书生句，雪儿知否，笑未堪留赠。

作者简介：明末清初江南通州人，字善百，号散木。明学祯举人。入清官知县。有《楚云章句》、《半豹吟》、《园集》、《含影词》、《种瑶草》等。